Verkragter kry ses lewenslange vonnisse | Maroela Media
Motladiela Zacharia Tlhokwe. Foto: SAPD
'n Jong man wat 'n 14-jarige meisie herhaaldelik verkrag het, is tot ses keer lewenslange tronkstraf gevonnis.
Motladiela Zacharia Tlhokwe (21) is bykomend tot sewe jaar tronkstraf gevonnis vir huisbraak en agt maande tronkstraf vir diefstal.
Kapt. Sergio Kock, woordvoerder van die polisie, het gesê Tlhokwe is in die hooggeregshof in Kimberley gevonnis vir die voorval wat op 22 Oktober 2016 in Warrenton plaasgevind het.
Volgens Kock het die meisie geslaap toe sy omstreeks 02:00 wakker geword het met Tlhokwe wat op haar gesit het. "Sy het hom probeer teësit, maar hy het 'n mes uitgepluk. Hy het haar beveel om haar klere uit te trek waarna hy haar verkrag het."
Kock het gesê Tlhokwe het die meisie na ander kamers in die huis gesleep en haar verskeie kere verkrag. "Hy het ná die voorval vir die meisie gesê om haarself te was voor hy met twee selfone gevlug het."
Lt.genl. Peter Shivuri, polisiekommissaris in die Noord-Kaap, het die vonnis verwelkom en die ondersoekbeampte in die saak geloof.